Christia se lied vir verloofde draai op Top-20Christia Visser maak vandeesweek haar toetrede tot die Maroela Media Afrikaanse Top-20 met “Kaal voor jou”, ŉ lied wat sy vir haar verloofde geskryf het. Visser sou in April voor die kansel gestaan het, maar moes die troue uitstel weens die Covid-19- pandemie. Die sangeres het die liedjie spesiaal geskryf vir haar aanstaande en wou dit speel terwyl sy na die kansel stap. “Ek poog om altyd eg te wees. Ek skryf wat ek voel. Daar word so baie geskryf oor die liefde en ek wou seker wees hierdie een is eie aan ons,” sê Visser. Karen Zoid en Early B se jongste snit, “Deur druk”, betree ook vandeesweek se Top-20 in die 19de plek. Zoid se treffer saam met Early B en Neil Sandilands, “Toe die wêreld stil gaan staan”, bly vir die tweede week in die no. 1-posisie. In vandeesweek se Maroela Media Afrikaanse Top-20 is daar vier snitte wat styg, nege wat daal, vyf snitte wat die week onveranderd bly en twee nuwe enkelsnitte wat die week die treffersparade betree.